ไวรัสติดสมาร์ทโฟน (2)
มีท่านผู้อ่านสงสัยสอบถามมาว่า ไวรัสคอมพิวเตอร์ติดบนสมาร์ทโฟนได้ด้วยหรือ หากอ่านแม่ไม้การเงินทุกวันก็จะรู้ว่าได้สิ
4 มี.ค. 2558

โดย...เมาท์ คลองเตย
มีท่านผู้อ่านสงสัยสอบถามมาว่า ไวรัสคอมพิวเตอร์ติดบนสมาร์ทโฟนได้ด้วยหรือ หากอ่านแม่ไม้การเงินทุกวันก็จะรู้ว่าได้สิ เพราะสมาร์ทโฟนเดี๋ยวนี้เป็นเครื่องคอมพิวเตอร์ขนาดเล็กไปแล้ว แต่ในประเทศไทยยังพบน้อย จึงไม่ค่อยมีใครสนใจหาความรู้ในเรื่องนี้กันมากนัก
ในต่างประเทศที่เขาเจอกันไวรัสที่ถูกส่งมาเพื่อเจาะข้อมูลในสมาร์ทโฟนคือ หนอน CommWarrior ตามด้วย Cabir ซึ่งพุ่งเป้าโจมตีโทรศัพท์ที่ใช้ระบบปฏิบัติการซิมเบี้ยน ทำให้ปัจจุบันผู้ผลิตซอฟต์แวร์แอนตี้ไวรัสส่วนมากหันมาเร่งพัฒนาซอฟต์แวร์ซีเคียวริตี้บนโทรศัพท์มือถือ
เครือข่ายบลูทูธเป็นอีกหนึ่งฟีเจอร์ยอดนิยมของสมาร์ทโฟน ซึ่งใช้ในการส่งผ่านไฟล์ระหว่างกัน  และหนอน Cabir ก็เป็นไวรัสที่ส่งผ่านมาตามเครือข่ายบลูทูธ หากติดไวรัสแล้วก็จะสร้างความเสียหายให้กับข้อมูลที่เราเก็บไว้
ถึงไวรัสที่แพร่ในสมาร์ทโฟนยังไม่มากในไทย แต่เราก็ควรจะศึกษาหาความรู้ไว้บ้าง ถ้าโดนโจมตีขึ้นมาจริงๆ จะได้แก้ไขปัญหาได้ทัน
อย่างไรก็ดี เพื่อลดความเสี่ยงจากสิ่งนี้ การป้องกันก็คล้ายคลึงกับการดูแลเครื่องคอมพิวเตอร์ โดยมีคำแนะนำคือ ไม่ดาวน์โหลดโปรแกรมแปลกๆ หรือไม่คุ้นเคยเข้ามาในโทรศัพท์
หากจะใช้สมาร์ทโฟนของเราเล่นเกมออนไลน์ ก็ควรจะต้องติดตามข่าวสารข้อมูลเรื่องไอทีไว้บ้างว่ามีเกมอะไรที่เป็นตัวแพร่ไวรัส ซึ่งเหล่ามนุษย์ไอทีมักจะแชร์กันไปมาในโซเชียลมีเดีย หากรู้ว่าเกมอะไรแพร่ไวรัสก็อย่าโหลดเกมนั้นลงในโทรศัพท์อย่างเด็ดขาด
นอกจากนี้ ติดตั้งโปรแกรมแอนตี้ไวรัสบนสมาร์ทโฟน และหมั่นอัพเดทโปรแกรมเหมือนที่ทำในเครื่องคอมพิวเตอร์พีซี โน้ตบุ๊ก เน็ตบุ๊ก และแท็บเล็ต
ยายเมาท์ไปค้นสถิติมาพบว่าจำนวนลูกค้าธนาคารเปิดบัญชีใช้บริการอินเทอร์เน็ตแบงก์กิ้งในขณะนี้มีมากกว่า 7 ล้านบัญชี มีปริมาณรายการใช้เพิ่มขึ้นเรื่อยๆ เกินปีละ 15 ล้านรายการ ด้านบริการโมบายแบงก์กิ้งมีบัญชีลูกค้าที่เปิดใช้บริการล้านกว่าบัญชี  ปริมาณการใช้เพิ่มขึ้นทั้งจำนวนธุรกรรมและมูลค่าเช่นกัน
ดังนั้น อย่าได้ประมาทในการทำธุรกรรมการเงินออนไลน์ เพราะเงินเราอาจจะหายไปในพริบตา หากเราประมาท และไม่ตระหนักถึงการรักษาความปลอดภัย